## Rješenje Ustavnog suda Republike Hrvatske broj U-I-584/1995 od 25. veljače 1998.

### NN 43/1998 (27.3.1998.), Rješenje Ustavnog suda Republike Hrvatske broj U-I-584/1995 od 25. veljače 1998.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Suda Jadranko
Crnić te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o prijedlogu
za pokretanje postupka za ocjenu suglasnosti zakona s Ustavom, na sjednici
održanoj dana 25. veljače 1998. godine, donio je slijedeće

## **RJEŠENJE**

1. Ne prihvaća se prijedlog za pokretanje postupka za ocjenu suglasnosti
s Ustavom odredbe članka 33*l*. Zakona o izmjenama i dopunama Zakona
o prodaji stanova na kojima postoji stanarsko pravo ("Narodne novine",
broj 33/92).

2. Ovo će se rješenje objaviti u "Narodnim novinama".

Obrazloženje

U izreci navedena osporena odredba Zakona o prodaji stanova na kojima
postoji stanarsko pravo ("Narodne novine", broj 27/91, 33/92, pročišćeni
tekst 43/92, 69/92, 25/93, -26/93, -48/93, 2/94, 44/94, 47/94, 58/95, 103/95,
11/96, te odluka Ustavnog suda Republike Hrvatske u broju 11/97) tijekom
kasnijih izmjena i dopuna Zakona, te pročišćavanjem njegova teksta, postala
je njegovim člankom 51.

Prema toj odredbi:

"Kupci stanova, odnosno njihovi pravni sljednici, imaju pravo u roku
30 dana od stupanja na snagu Zakona o izmjenama i dopunama Zakona o prodaji
stanova na kojima postoji stanarsko pravo ("Narodne novine", broj 33/92)
odlučiti da li će već sklopljene ugovore o kupoprodaji stana zamijeniti
novim ugovorima u skladu s odredbama Zakona o izmjenama i dopunama Zakona
o prodaji stanova na kojima postoji stanarsko pravo ("Narodne novine",
br. 33/92).

Kupci stanova, odnosno njihovi pravni sljednici, koji odluče izmijeniti
sklopljeni ugovor o kupoprodaji stana, u smislu odredba Zakona o izmjenama
i dopunama Zakona o prodaji stanova na kojima postoji stanarsko pravo ("Narodne
novine", br. 33/92), imaju pravo na povrat uplaćenih sredstava cijene stana,
ako je cijena stana izračunata u smislu odredaba Zakona o izmjenama i dopunama
Zakona o prodaji stanova na kojima postoji stanarsko pravo ("Narodne novine",
br. 33/92) niža od ranije ugovorene."

Podnositelj prijedloga za pokretanje postupka za ocjenu navedene odredbe
s Ustavom, mr. Veljko Dobrinčić, smatra da je ona nesuglasna odredbi članka
14. stavak 2. Ustava; riječ je o odredbi prema kojoj su svi pred zakonom
jednaki.

Podnositelj, naime, smatra da su u nejednakom položaju građani koji
su kupili i idealni dio zemljišta, jer oni ne mogu tražiti povrat cijene.

Ustavni sud nije prihvatio prijedlog ocijenivši da je zakonodavac, donoseći
osporenu odredbu, postupao na temelju i u okviru svojih ovlaštenja određenih
odredbom članka 2. stavak 4. alineja prva Ustava; prema toj ustavnoj odredbi
- pored ostalog - Hrvatski državni sabor u skladu s Ustavom odlučuje o
uređivanju gospodarskih, pravnih i političkih odnosa u Republici Hrvatskoj.

Sud je imao u vidu i činjenicu da su od vremena podnošenja prijedloga
za pokretanje postupka ove odredbe bitno izmijenjeni zakonski propisi koji
su povezani s razlogom podnositeljeva obraćanja Ustavnom sudu, napose nakon
stupanja na snagu Zakona o zemljišnim knjigama ("Narodne novine", broj
91/96). Taj Zakon je u članku 225. propisao da će zemljišnoknjižni sud
odbiti prijedlog za upis prava vlasništva posebnog dijela zgrade, stečenog
na temelju ugovora što je zaključen prema odredbama Zakona o prodaji stanova
na kojima postoji stanarsko pravo, kojim u cijenu stana nije bila uračunata
cijena zemljišta.

U skladu s iznijetim riješeno je kao u izreci.

Ovo se rješenje temelji na odredbama članka 19. Ustavnog zakona o Ustavnom
sudu Republike Hrvatske ("Narodne novine", broj 13/91) te na odredbama
članka 45. Poslovnika Ustavnog suda Republike Hrvatske ("Narodne novine",
broj 29/94), a njegova objava na odredbi članka 20. stavak 1. navedenog
Ustavnog zakona.

Broj: U-I-584/1995
Zagreb, 25. veljače 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 43/1998-524